b'\n_START_ARTICLE_\nSakari Kuosmanen\n_START_PARAGRAPH_\nSakari \xe2\x80\x9dSaku\xe2\x80\x9d Kuosmanen (s. 6. syyskuuta 1956 Helsinki) on suomalainen laulaja ja n\xc3\xa4yttelij\xc3\xa4. H\xc3\xa4n on levytt\xc3\xa4nyt useita sooloalbumeita ja tehnyt yhteisty\xc3\xb6t\xc3\xa4 Sleepy Sleepersin ja Leningrad Cowboysin kanssa. Kuosmanen on my\xc3\xb6s ohjaaja Aki Kaurism\xc3\xa4en luotton\xc3\xa4yttelij\xc3\xa4. _NEWLINE_Kuosmasen taiteilijaprofiili on muuttunut ajan my\xc3\xb6t\xc3\xa4 merkitt\xc3\xa4v\xc3\xa4sti. 1980-luvulla h\xc3\xa4n identifioitui rokkiin, nyky\xc3\xa4\xc3\xa4n h\xc3\xa4net n\xc3\xa4hd\xc3\xa4\xc3\xa4n iskelm\xc3\xa4n tekij\xc3\xa4n\xc3\xa4. H\xc3\xa4n on my\xc3\xb6s tehnyt televisioon Aake Kallialan kanssa ohjelmasarjan Aaken ja Sakun kes\xc3\xa4keitti\xc3\xb6 vuonna 1999._NEWLINE_Kuosmanen on ollut mukana my\xc3\xb6s ravintolabisneksess\xc3\xa4. H\xc3\xa4n on pit\xc3\xa4nyt ravintoloita Kuopion matkustajasatamassa Galley Kalamarinassa, Playa del Inglesiss\xc3\xa4, Lemp\xc3\xa4\xc3\xa4l\xc3\xa4n Ideaparkissa ja Nuorgamissa._NEWLINE_Kuosmanen asuu Siilinj\xc3\xa4rvell\xc3\xa4 ja h\xc3\xa4nell\xc3\xa4 on nelj\xc3\xa4 lasta.'